Адыгеймрэ Шапсыгъымрэ къызэхакIухьащ
Дунейпсо Адыгэ Хасэм и тхьэмадэ Сэхъурокъуэ Хьэутийрэ ЩIэныгъэхэмкIэ Дунейпсо Адыгэ академием и вице-президент, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэдрэ иджыблагъэ IущIащ Адыгей Республикэм и Iэтащхьэ ТхьэкIушынэ Аслъэнджэрий.
ЗэIущIэм кърихьэлIащ ЩIДАА-м и Краснодар щIэныгъэ центрым и унафэщI, академик Що-джэн Асхьэд, Адыгей Республикэм егъэджэныгъэмрэ щIэныгъэмкIэ и министр Хъуажь Мариет, АР-м Лъэпкъ IуэхухэмкIэ, ди лъэп- къэгъухэм ядэлэжьэнымкIэ, хъыбарегъащIэ IэнатIэхэмкIэ и къэрал комитетым и Iэтащхьэ Щхьэлахъуэ Аскэр, Экономикэмрэ медицинэ, социальнэ IэнатIэхэмрэ зегъэкIуэнымкIэ Краснодар дэт институтым и ректор, ЩIДАА-м и академик Iэщын Юныс, Кубань къэрал мэкъумэш университетым и факультетым и декан Лебедовский Иван сымэ.
ТхьэкIушынэм хьэщIэхэр гуапэу иригъэблэгъащ икIи къажриIащ Дунейпсо Адыгэ Хасэми ЩIэныгъэхэмкIэ Дунейпсо Адыгэ академиеми дяпэкIэ нэхъ пыухыкIауэ зэрадэлэжьэнур.
— Дэ нэхъыбэрэ дызэIущIэн, щIэныгъэм, экономикэм зегъэужьыным ди гуащIэ хэтлъхьэн хуейщ, — жиIащ ТхьэкIушынэм. — Ди хэгъуэгухэм — Адыгейм, Краснодар крайм, Къэбэрдей-Балъкъэрым — щыпсэухэм сытым дежи ныбжьэгъугъэр япэ ирагъэщу щытащ. Апхуэдэуи экономикэ и лъэныкъуэкIэ зы зыужьыныгъэ гъуэгу тетщи, псоми ди зэхуэдэ къэралыр егъэфIэкIуэным дегугъун хуейщ.
Краснодар крайм хиубыдэ Белореченскэ районым и Iэтащхьэ, профессор Имгрунт Иван, Краснодар крайм хыхьэ Динской районым и Iэтащхьэ, профессор Жилентэ Сергей, биологие щIэныгъэхэм я доктор, профессор ШамтIыжь Алий сымэ ЩIДАА-м зэрыхагъэхьамкIэ я дипломхэмрэ щыхьэт тхылъхэмрэ ХьэфIыцIэ Мухьэмэд яритыжащ икIи академием и президиумымрэ абы и Президент Нэхущ Iэдэмрэ я цIэкIэ ехъуэхъуащ. Мы щIалищри Краснодар крайм щолажьэ, ауэ къыщыхъуари, щеджари, нэхъыбэрэ щыпсэуари Адыгейращ.
ДАХ-м и тхьэмадэ Сэхъурокъуэ Хьэутий и псалъэм къыхигъэщащ Адыгей Республикэм и Iэтащхьэ ТхьэкIушынэ Аслъэнджэрий щIэныгъэм зегъэужьыным хэлъхьэныгъэшхуэ зэрыхуищIыр, апхуэдэуи ехъуэхъуащ республикэм и Iуэхухэр дяпэкIи нэхъыфI хъуну, зиужьыну.
ДАХ-мрэ КъАХ-мрэ къабгъэдэкIыу АР-м и тхьэмадэмрэ министрхэмрэ тыгъэхэр хуащIащ.
* * *
А махуэм и пщыхьэщхьэм Псэзыуапсэ жылэм щекIуэкIа пшыхьми зрагъэхьэлIащ Хасэ тхьэмадэхэм. Ар теухуат КIэкIыхъу Мэжид Шапсыгъ Адыгэ Хасэм и тхьэмадэу зэрыщытрэ илъэс 20 зэрырикъум, езым и ныбжьыр илъэс 55-рэ зэрыхъум.
Сэхъурокъуэ Хьэутий къыщыпсалъэм КIэкIыхъу Мэжид гуапэу ехъуэхъуащ икIи зэпIэзэрыту, и лъэпкъэгъухэр зыгъэпIейтей Iуэхугъуэхэм гу лъитэу, къэралри езыр зыхуэлажьэ шапсыгъхэри арэзы ищIу илъэс куэд щIауэ зэрылажьэм папщIэ фIыщIэ хуищIащ. ДАХ-м и тхьэмадэр къеджащ адыгэ лъэпкъ щэнхабзэр хъумэнымрэ абы зегъэужьынымкIэ фIыщIэ ин зэриIэм папщIэ «Къэбэрдей-Балъкъэр Республикэм щэнхабзэмкIэ щIыхь зиIэ и лэжьакIуэ» цIэ лъапIэр фIэщыным теухуауэ КъБР-м и Iэтащхьэ Къанокъуэ Арсен мазаем и 27-м къыдигъэкIа унафэм. АдэкIэ ХьэфIыцIэ Мухьэмэд къэбэрдейм ираша саугъэтхэр иритыжащ пшыхьым щагъэлъапIэ тхьэмадэм. Шапсыгъым щекIуэкIа зэIущIэм хэтащ Абхъаз Адыгэ Хасэм и тхьэмадэ, Къэбэрдей-Балъкъэрым и цIыхубэ артист Битокъу Аслъэнбэч.
А пщыхьэщхьэр зыгъэдэхахэм яхэтащ «Кабардинка» къэрал академическэ ансамблым и къэфакIуэхэр, УФ-м щIыхь зиIэ и артист Ташло Алий, КъБР-м щIыхь зиIэ и артисткэ Хьэрэдурэ Динэ сымэ.
ЕтIуанэ махуэм Сэхъурокъуэ Хьэутийрэ ХьэфIыцIэ Мухьэмэдрэ Шапсыгъ Адыгэ Хасэм и хэщIапIэр зрагъэлъэгъуащ.
НэщIэпыджэ Замирэ.
